78. schôdza NR SR - 16.deň - B. popoludní
Dátum: 2023-01-24
Poslanec: Matovič, Igor (OĽANO)
Druh vystúpenia: Vystúpenie v rozprave

205. Kolegovia, kolegyne, ja som toto poobedie tu chcel stráviť a vypočuť si vás (povedané so smiechom) a normálne mi je celkom ľúto, že som si to nevypočul. Ale na druhej strane zas keď som teraz desať minút počúval a celkom slušne trapošíte tu. Nieže, neviem, naťahujete sa o čo, o tri mesiace, či budú teda voľby v júni, alebo budú v septembri. Ako o čo vám ide? Tak strašne vám lepí, mafoškovia, čo ste Slovensko rozkrádali jak po nebohom? (Povedané so smiechom.) Sa bojíte, že za to leto sa niečo vyšetrí, že Výboh sa vráti z Dubaju, že už ho to tam nebude baviť, začne svedčiť voči Pellegrinimu, jak mu tie úplatky vyberal? A potom jak ste, iba tú jednu zlodejinu keď popíšem, Pellegrini, 150-tisíc v škatuli od šampanského Cristal zoberie si, však teda áno, vybavíme. Vtedy bol tuším nejaký pikolík, štátny tajomník na ministerstve financií. Za to sa naprogramovala aplikácia, aby tí, čo nemajú kasy, aby teda mohli robiť cez virtuálnu registračnú pokladňu za 15,4 mil. a bolo 150-tisíc minimálne, o ktorom už teda svedkovia svedčia, u Pellegriniho doma. Však potom jasné, že si kupuje najdrahší byt pomaly v Bratislave alebo na najdrahšom mieste. Aplikácia - však zo štátnych 15,4 milióna. A keď potom za nami prišli ako výpalníci, že chceli 2 mil., aby sme im platili za údržbu tohto softvéru, tak sme si povedali, že to naprogramujeme sami s vlastnými ľuďmi z finančnej správy za 28-tisíc. To isté. Takto vy ste spravovali štát! A tieto zločiny musia byť vyšetrené. A keď chceme, aby boli vyšetrené, potrebujeme, áno, dať časový priestor orgánom činným v trestnom konaní, aby tie zločiny, vaše zločiny a vašich poskokov mohli vyšetrovať. Aj tie tri mesiace sa rátajú. Ja viem, že vám za to lepí a modlíte sa, aj keď sa modliť neviete, každý večer a so strachom zaspávate, len aby čím skorej ste sa vrátili k moci. Ale ja vám chcem povedať, že nevrátite sa k moci. My všetko pre to urobíme a môžte slintať koľkokoľvek, môžte mať 1,2 mil. hlasov napísaných veľkou kriedou niekde na nástenke nad svojou posteľou v spálni a môžte sa spoliehať, že tých 1,2 mil. ľudí vás vo voľbách zachráni. Nie! My budeme robiť všetko pre to, aby sme zobudili tých zvyšných 3,2 mil. dospelých ľudí a aby sme im popísali to, čo ste vy tu so Slovenskom dvanásť rokov robili. A aby sme nabudili týchto ľudí, tých 3,2 mil. ľudí, aby z nich maximum prišlo do tých volieb a aby ste tu znova v týchto miestach takto za rok opäť sedeli, tam, kde si zaslúžite, v opozičných laviciach a niektorí z vás v Ilave, v Leopoldove a v iných zariadeniach pre vás vhodných. Čiže keď sa pýtate, prečo september, no preto, lebo chceme dať viacej času orgánom činným v trestnom konaní. Keď si myslíte, že OĽANO je odkázané na to, aby sme získali nejaký ďalší štátny príspevok za tie tri mesiace, tak jednoducho nie sme takí trápni ako vy. My tie peniaze nemíňame, trištvrtinu z nich máme na účte, čo sme dostali, ani v podstate nevieme, čo máme s nimi spraviť. A áno, preto aj prídem s návrhom na zníženie platov poslancov s tým, aby ten zbytok doplácali politické strany, lebo vidím to na hospodárení nášho hnutia. Poslanci nemusia mať päťtisícové platy. V pohode môžu mať dvojtisícové platy a politické strany sú dostatočne bohaté na to, aby si platili svojich poslancov zo štátneho príspevku. Čiže keď nás chcete obviňovať z toho, že my potrebujeme navyše mať nejaký štátny príspevok, nie, nepotrebujeme. Možno vy sa na to ulakomíte, ale my sme do politiky neprišli kradnúť alebo ulievať si štátny príspevok na vlastné účty, alebo cez nejaké spriaznené reklamné agentúry sa tváriť, že pre vás robia nejaké službičky, a šup, a už je to na vašich vlastných účtoch. Všetci zlodeji z HLAS-u, zo SMER-u nejako sa vytratili. A kde sú páni teraz, bojovníci? Poďte sem argumentovať, tam dávajte šup-šup-šup faktické. Čo ste sa zašili? Hladní ste alebo čo? 18.00 hod., vlastne neviem tie vaše poriadky. Dokedy tu funguje tá reštaurácia? Do šiestej či dlhšie? (Povedané so smiechom. Reakcia z pléna.) Jaj, pokiaľ je plénum, tak okej, tak páni ešte nemuseli byť hladní, však sú celkom pupkatí niektorí. Ale čo som vlastne chcel povedať? (Povedané so smiechom. Prerušenie vystúpenia predsedajúcim.) Pčolinský, Peter, podpredseda NR SR No k téme, k téme. Matovič, Igor, poslanec NR SR Že do ústavy... (Povedané súbežne s predsedajúcim.) Jáj, pupkatý sa ozval. (Povedané so smiechom. Prerušenie vystúpenia predsedajúcim.) Pčolinský, Peter, podpredseda NR SR Ústavný zákon, pán poslanec, to je téma. (Rečník sa obrátil k predsedajúcemu. Reakcie z pléna.) Matovič, Igor, poslanec NR SR Blížime sa, blížime sa. Ale on chudne, on je dobrý už... (Povedané so smiechom.) Že... (Reakcia z pléna.) S tou rysovačkou? (Povedané so smiechom.) Že... Čo som chcel? Jaj, ústavný zákon. (Povedané so smiechom.) Áno, päť minút. Ako to, mám už iba päť minút? (Rečník sa obrátil k predsedajúcemu.) To je zlé. Do ústavného zákona že dávame ochranu volebného systému? (Povedané so smiechom.) No pred vami? Samozrejme, že to je dôležité, že dvanásť rokov počas vašich vlád že vám nenapadlo siahnuť sedemdesiatšestkou na volebné pravidlá, no nenapadlo vám to. Možno ste potichučku aj po tom slintali, ale potom, keď vám to už napadlo, už sa vám to sypalo, lebo jednoducho Ján a Martina, ktorých zabili vaši ľudia, ktorých vy ste naučili, že môžu rozhodovať o životoch ľudí, lebo až tak si mysleli, že sú bohovia, že až tak ovládajú ten štát, že tak si zabezpečia, aby nikto nikdy na nich neprišiel, aby nikto ich neodsúdil a keď náhodou by aj boli nejaké dôkazy, že sa v pravú chvíľu stratia. Až vtedy ste možno zistili, že hops, ten volebný systém by sa nám iný zišiel, ale už bolo neskoro. A my keď teraz, aj keď by minimálna šanca bola toho, že by sa vrátili k moci, je našou psou povinnosťou, aby sme chránili súčasný volebný systém, aj keď áno, aj mňa mrzí, že možno nepôjdeme cestou troch alebo ôsmich volebných obvodov, ale ak tu je reálna hrozba, a dnes o nej viem, že je dohoda medzi HLAS-om, SMER-om a fašistami z Republiky, že chcú zmeniť sedemdesiatšestkou volebný systém na to, aby za každý jeden okres bol jeden poslanec, čo automaticky, keď si nasimulujete predošlé voľby, by znamenalo, že ani nie s polovičkou hlasov by ste získali ústavnú väčšinu, tak je našou psou povinnosťou, samozrejme, dať do ústavy pri najbližšej príležitosti ochranu súčasného volebného systému. To robíme. Že nám to vyčítate? Je to úplne prirodzené, lebo jednoducho slintáte po tom, aby ste takýmto spôsobom nezaslúžene sa dostali k ústavnej väčšine. A že vám to nechceme dopriať? No nechceme, lebo sme videli dvanásť rokov, ako ste Slovensko humplovali. To, že sa... sme sa dohodli na septembri? Na tak dohodli, však vy si nájdite inú deväťdesiatku a dúfam teda, že ešte zatiaľ uznávate, že sme parlamentná demokracia, že ústavu mení deväťdesiatka a nie vaše nejaké zbožné mokré sny. Čiže kto má v tomto prípade 90, môže meniť ústavu. Alebo vy si teda myslíte, že my máme zmeniť ústavu podľa vás rýchlo-rýchlo, teraz-teraz, aby boli predčasné voľby pomaly 15. alebo 14. februára, na Valentína, aby mal Pellegrini radosť? Tak si myslíte, že na základe výsledku vášho neúspešného referenda? Čiže čo? Hovoríte tu, že si vážite ústavu a potom si nevážite to, že referendum je platné, až keď vám príde 50 % ľudí? No neprišlo vám 50 % ľudí, prišla vám polovička, tým pádom vy máte držať hubu a krok. A napriek... a naďalej, keďže ste neboli schopní pritiahnuť k referendu 50 % ľudí, rozhoduje parlament - tak máme ústavu napísanú - a rozhoduje väčšinou. Pri obyčajných zákonoch sedemdesiatšestkou, pri ústave deväťdesiatkou. Čo sa sťažujete? Vy chcete aké pravidlá, že zrazu budeme hrať futbal a keď vy teda budete mať mľandravé nohy, nebudete vedieť strieľať góly, tak len preto, že máte mľandravé nohy a neviete strieľať góly, tak vám bude rozhodca pripočítavať, že ste ich dali? To sú aké pravidlá? Buď teda máme pravidlá, máme ústavu, podľa ktorej hráme, alebo teda povedzte, že teda neuznávate ústavu. Ale ja nechápem naozaj, o čom sa tu dnes bavíte, sťažujete. Nenašli ste deväťdesiatku, našla si ju druhá časť tohto pléna. Tá druhá časť, ktorá ju má, chce zmeniť ústavu. Že sa vám to nepáči, je fér, v pohode, máte na to právo. Ale nemáte žiaden nárok kritizovať tých deväťdesiat, že sa dali dokopy a boli sa schopní dohodnúť. Prečo ste sa vy neboli schopní dohodnúť na čomkoľvek inom? To je vaša neschopnosť. To nie je naša zákernosť. Čiže že budú v septembri voľby, áno, tak vyzerá zatiaľ dohoda, keď sa to nezopsuje, tak budú 30. septembra voľby. Že vy by ste chceli, aby boli voľby skorej, áno, samozrejme, mafia túži po tom, aby sa vrátila skorej k moci, a my túžime po tom, aby sme jej to čo najviac skomplikovali. Aj to skomplikujeme a k moci vás nepustíme, môžte slintať koľkokoľvek. 1,2 mil. ľudí, áno, klobúk dole pred tými ľuďmi, čo prišli, že napriek tomu, akí ste zlodeji, klamári, vagabundi a čo ste tu dvanásť rokov stvárali, že ste ich dokázali presvedčiť, ale my zase presvedčíme viac ľudí ako tých 1,2 mil. a v tých voľbách si to spoločne rozdáme. Áno, bude to kľúčový zápas o budúcnosť Slovenska, ale nesnívajte, že sa vrátite k moci, takže pre nás, či budú voľby v júni, alebo v septembri, nič to nemení, lebo urobíme všetko pre to, aby sme vládli aj naďalej.